
	1.
	Noteikumu konsolidētā versija
4.3 Ja karavīrs ir atbrīvots no amata saskaņā ar Militārā dienesta likuma 30. panta otro daļu, sociālo garantiju nodrošināšanai par pamatu aprēķiniem tiek ņemta vērā karavīram noteiktā mēnešalga, piemērojot pēdējā amata kvalifikācijas kategoriju ar koeficientu A.
	Iebildums
Tieslietu ministrijā ir izskatīts Aizsardzības ministrijas sagatavotais Ministru kabineta noteikumu projekts “Grozījumi Ministru kabineta 2014. gada 26. augusta noteikumos Nr.509 “Noteikumi par karavīra mēnešalgas un speciālo piemaksu noteikšanas kārtību un to apmēru”” (turpmāk – projekts) un par to izsakām šādu iebildumu.
Projekta 1.1. apakšpunktā piedāvātais Ministru kabineta 2014. gada 26. augusta noteikumu Nr.509 “Noteikumi par karavīra mēnešalgas un speciālo piemaksu noteikšanas kārtību un to apmēru” (turpmāk – noteikumi) 4.3 punkts neatbilst Valsts un pašvaldību institūciju amatpersonu un darbinieku atlīdzības likuma (turpmāk – Atlīdzības likums) 9. panta pirmajā daļā un 15. panta pirmajā daļā un likuma “Latvijas Nacionālo bruņoto spēku piedalīšanās starptautiskajās operācijās” 6. pantā noteiktajam pilnvarojumam. Vienlaikus vēršam uzmanību, ka Militārā dienesta likuma 30. panta otrā daļa paredz karavīra atbrīvošanu no amata un karavīra statusa saglabāšanu, nesaglabājot mēnešalgu un piemaksas. Turklāt šā panta trešā daļa tieši nosaka, ka šā panta otrajā daļā minēto prombūtnes laiku karavīram neieskaita izdienas stāžā un tādējādi projekta anotācijā iekļautā informācija, ka “Minēto prombūtnes laiku karavīram ieskaita izdienas stāžā, …” ir nekorekta. Savukārt Atlīdzības likuma 25. pantā noteiktais izdienas pabalsts ir viens no piemaksas veidiem un to var izmaksāt profesionālā dienestā esošiem karavīriem. Ievērojot minēto, Tieslietu ministrija Militārā dienesta likuma 30. panta otrajā daļā paredzēto regulējumu kopsakarībā ar Atlīdzības likuma 25. pantā noteikto interpretē tādējādi, ka personām ar karavīra statusu, kuras neatrodas dienestā, nav tiesības saņemt izdienas pabalstu. Tā kā Militārā dienesta likuma 30. panta otrajā daļā un Atlīdzības likuma 25. pantā ir tieši piemērojamas normas, un lai karavīra statusā esoša persona varētu saņemt izdienas pabalstu, atbilstoši grozījumi vispirms jāveic minētajos likumos, nevis jāizdara šāds grozījums noteikumos, proti, projektā to nepieciešams svītrot.

